भाजपा के 64 प्रतिनिधियों में 42 ब्राह्मण
Updated Tue, 27 Nov 2012 12:00 PM IST
इलाहाबाद। भारतीय जनता पार्टी के मंडल अध्यक्षों और जिला प्रतिनिधियों की घोषणा कर दी गई है। दोनों कमेटियों में ब्राह्मणों की भरमार है। कुल 64 प्रतिनिधियों में 42 ब्राह्मण हैं। अन्य बिरादरियों को नाममात्र का स्थान दिया गया है। मंडल अध्यक्षों और जिला प्रतिनिधियों की सूची में यादव बिरादरी का एक भी प्रतिनिधि नहीं है। जिले के इलाहाबाद और फूलपुर लोकसभा क्षेत्रों में यादव मतों को जिताऊ माना जाता है। इसका असर जिलाध्यक्ष के चुनाव में भी पड़ने की संभावना है। अल्पसंख्यक प्रतिनिधि भी नहीं हैं।
लोकसभा चुनाव की तैयारियों में जुटने का दावा कर रही भाजपा की मंडल अध्यक्षों और जिला प्रतिनिधियों की सूची से इसका अहसास नहीं हो रहा है। सोमवार को जिला संयोजक रामरक्षा द्विवेदी ने 39 में से 32 मंडल अध्यक्षों और जिला प्रतिनिधियों की सूची जारी की। उन्होंने कहा कि इस सूची को पार्टी की प्रदेश इकाई ने मंजूरी दे दी है। मंडल अध्यक्षों में 20 ब्राह्मण हैं। करीब 68 फीसदी मंडलों की कमान एक ही बिरादरी के खाते में चली गई है। चार व्यापारी, दो पटेल, एक कायस्थ, एक क्षत्रिय, एक पाल और एक निषाद को मंडल अध्यक्ष बनाया गया है।
इसके साथ ही जिला प्रतिनिधियों की सूची में 22 ब्राह्मणों के नाम दर्ज हैं। इसके बाद तीन एससी, दो क्षत्रिय, दो मौर्य के साथ व्यापारी, कायस्थ और पटेल बिरादरी से एक-एक नाम हैं। दोनों स्तर के पदाधिकारियों में यादव बिरादरी के एक भी नाम शामिल न होने से ऐसा लग रहा है कि पार्टी के स्थानीय नेताओं ने मान लिया है कि सपा शासन के दौरान इस बिरादरी के लोग उनके साथ नहीं रहेंगे। हालांकि, जिलास्तर पर बिरादरी के कई नेता सक्रिय हैं। इस सूची को लेकर पार्टी के नेता पहले से ही संदेह जता रहे थे। भाजपा नेताओं का तर्क है कि इसका असर जिलाध्यक्ष के चुनाव में पड़ना तय है। जिलाध्यक्ष का चयन मंडल अध्यक्ष और जिला प्रतिनिधि के वोटों से होना है। यही नहीं, लोकसभा चुनाव के दौरान भी यह चयन रंग दिखा सकता है। वजह, निचले स्तर के प्रतिनिधि ही मतदाताओं के बीच माहौल बनाने का काम करते हैं।
Write a Comment | View Comments